РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/62-24

18. јун 2024. године

Београд

ЗАПИСНИК

4. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 18. ЈУНА 2024. ГОДИНЕ

Седница је почела у 11:00 часова.

Седници је председавао Верољуб Арсић, председник Одбора.

Седници су присуствовали чланови Одбора: Светлана Милијић, Никола Радосављевић, Живан Бајић, Тијана Давидовац, Ненад Крстић, Акош Ујхељи, Загорка Алексић, Драган М. Марковић, Бранко Павловић, Душан Никезић, Пеђа Митровић, Мирослав Алексић и Ненад Митровић.

Седници су присуствовали заменици чланова Одбора: Никола Лазић (заменик Ане Белоице Мартаћ) и Предраг Марсенић (заменик Владимира Јелића).

Седници није присуствовао члан Одбора Душан Бајатовић, нити његов заменик.

На позив председника Одбора, седници су присуствовали представници Фискалног савета: Павле Петровић, председник Фискалног савета, Бојан Димитријевић, члан, Никола Алтипармаков, члан, као и представници Агенције за спречавање корупције: Верка Атанасковић, заменик директорa Агенције, и Милан Пребирачевић, в.д. помоћника директора у Сектору за опште послове и логистику.

На предлог председника, Одбор је, већином гласова (14 гласова за, двоје уздржаних), утврдио следећи

Д н е в н и р е д:

1. Разматрање Извештаја о раду Фискалног савета за 2023. годину, који је поднео Фискални савет (број 02-890/24 од 29. марта 2024. године);

 2. Разматрање Годишњег извештаја о раду Агенције за спречавање корупције за 2023. годину, који је поднео Агенција за спречавање корупције (број 02-1473/24 од 13. јуна. 2024. године).

Председник Одбора, народни посланик Верољуб Арсић, обавестио је чланове и заменике чланова Одбора да је приликом завођења Извештаја о раду Агенције за спречавање корупције за 2023. годину. дошло до грешке и да у сазиву стоји да је Агенција Извештај поднела 13. јуна 2024. године, а заправо је Агенција Извештај поднела 22. марта 2024. године, као и да је у систему е-парламента грешка исправљена након сазивања седнице.

 Пре преласка на рад по утврђеним тачкама дневног реда, Одбор је, већином гласова (11 гласова за, четворо уздржаних, један није искористио право гласа), усвојио Записник са Треће седнице Одбора, без примедби.

**ПРВА ТАЧКА ДНЕВНОГ РЕДА: Разматрање Извештаја о раду Фискалног савета за 2023. годину**

Председник Одбора подсетио је присутне чланове и заменике чланова Одбора да Извештај о раду Фискалног савета за 2023. годину, који је Фискални савет упутио Народној скупштини дана 29. марта 2024. године, Одбор разматра у складу са чланом 237. Пословника Народне скупштине и да ће након тога Одбор поднети Народној скупштини извештај са предлогом закључка ради разматрања и усвајања на седници Народне скупштине. Такође, подсетио је и на одредбу члана 92а Закона о буџетском систему којом је прописано да је Фискални савет за обављање послова из своје надлежности одговоран Народној скупштини, док је чланом 92. истог Закона прописано да се средства за рад Фискалног савета обезбеђују у буџету Републике Србије и утврђује обавеза Фискалног савета да предлог финансијског плана достави надлежном радном телу Народне скупштине на сагласност.

 Павле Петровић, председник Фискалног савета, образложио је Извештај о раду Фискалног савета за 2023. годину, наводећи да Фискални савет надгледа фискална правила које је усвојила скупштина и да та правила регулишу обим кретања дуга, дефицита као и највеће ставке потрошње, а то су пензије и плате у јавном сектору. Фискални савет има десет запослених од којих седморо ради на извештајима. Фискална стабилност у 2023. години је завршена са ниским дефицитом од 2,2% бруто домаћег производа и са дугом од 52% бруто домаћег производа, тако да и једна и друга величина обезбеђују фискалну стабилност. Истакао је да је било простора да дефицит буде нижи и да се дуг више смањи, очекујући да се такво кретање настави и у овој години. Резултати из 2023. године показују да се фискална стабилност одржава, а са друге стране квалитет услуга које пружа држава није добар, то се пре свега односи на образовање, социјалну заштиту, комуналну инфраструктуру, заштиту животне средине, као и на здравство. Указао је је да су ове области запостављене и да су инвестиције у њима ниже него што је потребно.

У дискусији су учествовали: Пеђа Митровић, Ненад Митровић, Мирослав Алексић, Никола Радосављевић, Бранко Павловић, Верољуб Арсић, Душан Никезић, Предраг Марсенић, Ненад Крстић и Живан Бајић, чија су излагања тонски снимана.

Бранко Павловић, члан Одбора изнео је предлог да следећи Извештај Фискалног савета посебну пажњу усмери на анализу правосуђа. Указао је да у наредном периоду од десет година 70 процената постојећих судија иде у пензију, да је раст плата много мањи него у другим областима, свега 6%, а акумулирани раст БДП 30%, што доводи до недопустивог пада квалитета рада и услуга које ти органи пружају.

У току рада по утврђеним тачкама дневног реда, председник Одбора изрекао је две опомене члановима Одбора, Пеђи Митровићу и Мирославу Алексићу, примењујући одредбе члана 109. Пословника.

Одбор је једногласно (16 гласова „за“ ) одлучио да, након разматрања Извештаја о раду Фискалног савета за 2023. годину, у складу са чланом 237. став 4. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

поводом разматрања Извештаја о раду Фискалног савета за 2023. годину

1. Прихвата се Извештај о раду Фискалног савета за 2023. годину.

2. Овај закључак објавити у „Службеном гласнику Републике Србије“.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

**ДРУГА ТАЧКА ДНЕВНОГ РЕДА:** **Разматрање извештаја о раду Агенције за спречавање корупције за 2023. годину**

Председник Одбора подсетио је да је чланом 39. став 1. Закона о спречавању корупције прописано да Агенција подноси годишњи извештај о свом раду Народној скупштини најкасније до 31. марта текуће године за претходну годину, да је Агенција за спречавање корупције, у складу са законом, дана 22. марта 2024. године поднела Народној скупштини Извештај о раду за 2023. годину, као и да ће Одбор, у складу са чланом 238. став 2. Пословника Народне скупштине, након разматрања овог извештаја, поднети Народној скупштини извештај са предлогом закључка, односно препоруке.

Уводне напомене о Извештају о раду Агенције за спречавање корупције за 2023. годину дала је Верка Атанасковић, заменик директора Агенције. Она је навела да се средства за рад Агенције обезбеђују из буџету Републике Србије као и из других извора и да су сва средства утрошена наменски за њен рад. Поред средства која добија из буџета Републике Србије, Агенција добија и међународну донаторску помоћ која има за циљ систематско оснаживање стручних и техничких капацитета Агенције. Укупан буџет Агенције за 2023. годину износио је око 331 милион динара. Највећи део средства трошен је на плате, набавку опреме и капитално одржавање просторија. У 2023. години одржани су избори за које је Агенција била дужна да спроведе мониторинг изборне кампање и за ту сврху је било опредељено око 27 милиона динара. Први пут од оснивања Агенције извршење буџета било је 98,3%. Агенција је прерасподелом и одговорним трошењем новчаних средства у корист буџета Републике Србије остварила приход од око 11 милона динара.

У дискусији су учествовали: Мирослав Алексић, Душан Никезић, Ненад Митровић, Пеђа Митровић и Никола Радосављевић, чија су излагања тонски снимана.

Одбор је, већином гласова (11 гласова за, двоје против, двоје уздржаних и један није искористио право гласа), одлучио да, након разматрања Извештаја о раду Агенције за спречавање корупције за 2023. годину, у складу са чланом 238. став 2. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

поводом разматрања Извештаја о раду Агенције за

спречавање корупције за 2023. годину

1. Прихвата се Извештај о раду Агенције за спречавање корупције за 2023. годину.

 2. Овај закључак објавити у „Службеном гласнику Републике Србије“.

 За известиоца Одбора и представника предлагача на седници Народне скупштине одређен је Верољуб Арсић, председник Одбора.

Седница је завршена у 13,40 часова.

Саставни део овог записника чине стенографске белешке сачињене на основу тонског снимка седнице.

 СЕКРЕТАР ПРЕДСЕДНИК

 Тијана Игњатовић Верољуб Арсић